Ef marka má ítalska fjölmiðla um jólin hefur ítalska þjóðin komist að því að fjöldi „ íslenskra “ jólalaga er í raun ítölsk dægurlög . Fjölmargir ítalskir fjölmiðlar hafa yfir jólin fjallað um þessa skemmtilegu staðreynd og einn höfunda laganna segist vera ánægður með íslensku jólaútgáfuna . Það var ítalski blaðamaðurinn Leonardo Piccione sem kom umræðunni á Ítalíu af stað með þræði á Twitter . Hann útskýrði á Twitter að hann og fleiri Ítalir á Íslandi hefðu lengi klórað sér í kollinum yfir öllum ítölsk-íslensku jólalögunum sem óma hér í desember hvert ár . Piccione dvelur í nokkra mánuði á ári hverju hér á Íslandi og hefur meðal annars unnið á Cape Hotel á Húsavík sem og Könnunarsögusafninu þar í bæ . Hann hefur mikinn áhuga á Íslandi og hefur meðal annars gefið út bók á ítölsku um 47 íslensk eldfjöll . Piccione tók dæmi um fjölda jólalaga á borð við Ég hlakka svo til , Þú og ég og jól , Þú komst með jólin til mín og Ef ég nenni sem allt eru ítölsk dægurlög . Þráðurinn á Twitter fór um sem eldur í sinu á Ítalíu og víðar og höfðu ítalskir fjölmiðlar mikinn áhuga á þessum jólalagastuldi Íslendinga . Um helgina sá svo tónlistarmaðurinn Zucchero Fornaciari þráð Picciones um lagið hans „ Così celeste “ sem við þekkjum betur sem Ef ég nenni í flutningi Helga Björnssonar . Hann sagði í færslu á Twitter að hann væri ánægður með útfærslu lagsins .